Paetongtarn Shinawatra

Paetongtarn Shinawatra (f. 21. ágúst 1986) er taílensk stjórnmála- og athafnakona sem var forsætisráðherra Taílands frá 2024 til 2025. Hún hefur verið leiðtogi stjórnmálaflokksins Pheu Thai frá árinu 2023. Paetongtarn Shinawatra er af hinni valdamiklu Shinawatra-ætt, sem hefur mörgum sinnum farið með stjórn landsins. Faðir hennar, Thaksin Shinawatra, var forsætisráðherra Taílands frá 2001 til 2006, og föðursystir hennar, Yingluck Shinawatra, var forsætisráðherra frá 2011 til 2014. Paetongtarn er yngsti forsætisráðherra í sögu Taílands og önnur konan sem hefur gegnt embættinu, á eftir Yingluck.

Æviágrip
Paetongtarn Shinawatra gekk í einkaskóla í Taílandi og stundaði háskólanám í Bretlandi. Hún hóf síðan störf hjá Rende-hótelsamsteypunni, sem er í eigu Shinawatra-fjölskyldunnar. Eiginmaður Paetongtarn vinnur einnig hjá samsteypunni. Paetongtarn gekk í Pheu Thai-flokkinn, flokk Shinawatra-ættarinnar, árið 2021 og var útnefnd leiðtogi hans árið 2023.

Faðir Patongtarns, forsætisráðherrann Thaksin Shinawatra, hrökklaðist frá völdum árið 2006 þegar taílenski herinn gerði valdarán gegn stjórn hans. Hið sama kom fyrir föðursystur Patongtarns, Yingluck Shinawatra, sem var leyst úr embætti af hernum í valdaráni árið 2014. Þegar kosningar voru haldnar í Taílandi árið 2023 var Paetongtarn útnefnd ein af þremur forsætisráðherraefnum Pheu Thai-flokksins. Í kosningunum lenti Pheu Thai í öðru sæti á eftir stjórnarandstöðuflokknum Förum áfram, sem herinn leyfði ekki að mynda stjórn. Pheu Thai myndaði því samsteypustjórn ásamt herstjórnarflokkunum og fasteignamógúllinn Srettha Thavis­in, sem er meðlimur í flokknum, varð forsætisráðherra.

Srettha Thavis­in var vikið úr embætti með dómsúrskurði eftir aðeins tæpt ár sem forsætisráðherra. Paet­ongtarn Sh­inawatra var í kjölfarið kjörin nýr forsætisráðherra með rúmum helmingi atkvæða á taílenska þinginu.

Þann 1. júlí 2025 setti stjórnskipunardómstóll Taílands Paetongtarn tímabundið af á meðan þáttur hennar í hneykslismáli tengt Kambódíu var rannsakaður. Upptökum af símtali milli Paetongtarn og kambódíska leiðtogans Hun Sen hafði verið lekið til fjölmiðla, en í því heyrðist Paetongtarn ávarpa Hun Sen sem frænda og vísa til foringja taílenska hersins í norðausturhluta Taílands sem andstæðings síns. Íhaldssamir öldungadeildarþingmenn höfðu sakað Paetongtarn um óviðeigandi undirgefni gagnvart Hun Sen. Paetongtarn var endanlega vikið úr embætti forsætisráðherra með ákvörðun stjórnlagadómstólsins þann 29. ágúst 2025.

Tilvísanir

Flokkur:Forsætisráðherrar Taílands
Flokkur:Taílenskir athafnamenn